ai4bharat/Pralekha huggingface dataset:
மத்திய அமைச்சரவை
மத்திய பட்டியலில் உள்ள இதர பிற்படுத்தப்பட்ட வகுப்பினருக்குள் உள்-வகைப்படுத்தலை ஆய்வு செய்ய அரசமைப்பின் 340-வது பிரிவின் படி அமைக்கப்பட்டுள்ள ஆணையத்தின் கால அவகாசத்தை நீட்டிக்க அமைச்சரவை ஒப்புதல்
மத்திய பட்டியலில் உள்ள இதர பிற்படுத்தப்பட்ட வகுப்பினருக்குள் உள்-வகைப்படுத்தலை ஆய்வு செய்ய அரசமைப்பின் 340-வது பிரிவின் படி அமைக்கப்பட்டுள்ள ஆணையத்தின் கால அவகாசத்தை 11-வது முறையாக நீட்டிக்க பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இதன் மூலம், 2021 ஜூலை 31 முதல் 2022 ஜனவரி 31 வரை ஆறு மாத காலத்திற்கு ஆணையத்தின் கால அவகாசம் நீட்டிக்கப்படும்.
பயன்:
கால நீட்டிப்பு வழங்கப்பட்டிருப்பதன் மூலம், பல்வேறு பங்குதாரர்களுடனான கலந்தாலோசனைக்கு பிறகு ஆணையத்தால் விரிவான அறிக்கையை சமர்ப்பிக்க முடியும்
செயல்பாட்டு பட்டியல்:
2021 ஜூலை 31 முதல் 2022 ஜனவரி 31 வரை ஆறு மாத காலத்திற்கு நீட்டிக்கப்பட்டுள்ள ஆணையத்தின் கால அவகாசம் தொடர்பான உத்தரவு குடியரசுத் தலைவரின் ஒப்புதலுடன் வெளியிடப்படும்.
அறிவியல் மற்றும் தொழில்நுட்பத்துறை
முதல் எம்.கே.பான் இளம் ஆராய்ச்சியாளர் திட்டத்துக்கு தேர்வானவர்களின் முடிவுகள் அறிவிப்பு
நிதியுதவியடன் கூடிய முதல் எம்.கே.பான் இளம் ஆராய்ச்சியாளர் திட்டத்துக்கு  தேர்வு செய்யப்பட்டவர்களின் முடிவுகளை, மத்திய அரசின் அறிவியல் மற்றும் தொழில்நுட்ப அமைச்சகத்தின் உயிரி தொழில்நுட்பத்துறை இன்று அறிவித்தது.
பிரபல விஞ்ஞானி மற்றும் உயிரி தொழில்நுட்பத்துறையின் முன்னாள் செயலாளர் எம்.கே.பான்-ஐ கவுரவிப்பதற்காக நிதியுதவியுடன் கூடிய இந்த இளம் ஆராய்ச்சியாளர் திட்டம் தொடங்கப்பட்டது.
இதற்கு மொத்தம் 358 பேர், உயிரி தொழில்நுட்பத்துறையின் இ-பிராமிஸ் இணையதளம் மூலம் விண்ணப்பித்தனர். இதிலிருந்து 50 பேர் தேர்வு செய்யப்பட்டனர்.
35 வயதுக்கு குறைவான இளம் ஆராய்ச்சியாளர்கள், உயிர் அறிவியல்/ உயிரிதொழில்நுட்பத்துறை மற்றும் அது சார்ந்த துறைகளில் பி.எச்.டி படிப்புக்கு பின் இந்தியாவில் தங்கள் ஆய்வை தொடர்வதை ஊக்குவிக்கும் நோக்கில் எம்.கே.பான் இளம் ஆராய்ச்சியாளர் திட்டத்தை, உயிரி தொழில்நுட்பத்துறை ஏற்படுத்தியது.
இத்திட்டம், இளம் பி.எச்.டி ஆராய்ச்சியாளர்கள், 3 ஆண்டு காலத்துக்கு சுயமான ஆராய்ச்சியை தொடர மானியம் அளிக்கிறது. இதன் மூலம் இவர்கள் தேசிய சம்பந்தமான விஷயங்களில் கவனம் செலுத்தி, அதிநவீன ஆராய்ச்சியை மேற்கொண்டு எதிர்கால தலைவர்களாக உருவாக முடியும். இந்த ஆராய்ச்சிக்கு மாதம் ரூ.75,000 நிதியுதவி அளிக்கப்படும். அதோடு அதிநவீன ஆராய்ச்சி மேற்கொள்ள ஆராய்ச்சி மானியமும் தாராளமாக அளிக்கப்படும். இந்த ஆராய்ச்சி உயிரிதொழில்நுட்பத்துறையின் தன்னாட்சி மையங்களால் ஏற்றுக்கொள்ளக்கூடியதாக இருக்கும்.
இந்த இளம் ஆராய்ச்சியாளர் முடிவுகளை, கீழ்கண்ட இணைப்பில் பார்க்கலாம்.
https://dbtindia.gov.in/latest-announcement/mk-bhan-young-researcher-fellowship-program-2020-21-results
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1742669
----
(Visitor Counter : 182
நிதி அமைச்சகம்
கர்நாடகாவில் வருமான வரித்துறையினர் சோதனை
கர்நாடகா, மத்தியப்பிரதேசம் மற்றும் கோவா மாநிலங்களில், ரியல் எஸ்டேட் அதிபர்கள் மேற்கொண்ட கூட்டு மேம்பாட்டு ஒப்பந்தம் தொடர்பாக, கடந்த அக்டோபர் 20-ம் தேதி முதல் நவம்பர் 2-ம் தேதி வரை வருமான வரித்துறையினர் அதிரடி சோதனை மேற்கொண்டனர். பெங்களூரு, மும்பை மற்றும் கோவாவில் ஐம்பதுக்கும் மேற்பட்ட இடங்களில் இந்த சோதனை மேற்கொள்ளப்பட்டது.
இந்த சோதனையில், மோசடி நடந்ததற்கான ஆதாரங்கள், அதிக எண்ணிக்கையிலான ஆவணங்கள், டிஜிட்டல் பதிவுகள், ஒப்பந்த ஆவணங்கள் ஆகியவை கைப்பற்றப்பட்டன. வீட்டின் புதிய உரிமையாளர்களுடன் செய்து கொண்ட ஒப்பந்தம், வீட்டில் குடியேறுவதற்கான சான்றிதழ் உள்ளிட்டவையும் கைப்பற்றப்பட்டன.
கூட்டு மேம்பாட்டு ஒப்பந்தம் மூலம் நிலத்தை விற்பனை செய்திருப்பதையும், இதன் மூலம் பெற்ற வருமானத்தை கணக்கில் காட்டாமல் மோசடி செய்திருப்பதையும் இந்த ஆவணங்கள் உறுதி செய்துள்ளன.
பல ஆண்டுகளாக நில உரிமையாளர்கள் வருமான வரி செலுத்தாமல் மோசடி செய்திருப்பதும் இந்த சோதனையில் கண்டுபிடிக்கப்பட்டுள்ளது. வருமான வரி அதிகாரிகள் மேற்கொண்ட சோதனையில் ரூ.1,300 கோடி மோசடி செய்திருப்பது கண்டறியப்பட்டுள்ளது. இந்த சோதனையின் போது ரூ.24 கோடி மதிப்பிலான தங்க நகைகளும் பறிமுதல் செய்யப்பட்டுள்ளன.
------
MSV/ES/RR
(Visitor Counter : 91
ஜல்சக்தி அமைச்சகம்
11 மாநிலங்கள்/யூனியன் பிரதேசங்களுடனான பிராந்திய மாநாட்டிற்கு மத்திய ஜல் சக்தி அமைச்சர் தலைமை தாங்கினார்
ஜல் ஜீவன் திட்டம் மற்றும் தூய்மை இந்தியா இயக்கம்  தொடர்பான மாநிலங்கள்/ யூனியன் பிரதேசங்களின் மண்டல மாநாட்டுக்கு மத்திய ஜல் சக்தி அமைச்சர் திரு கஜேந்திர சிங் ஷெகாவத் தலைமை தாங்கினார்.
கோவா, குஜராத், ஹரியானா, இமாச்சலப் பிரதேசம், மகாராஷ்டிரா, ராஜஸ்தான், பஞ்சாப், உத்தராகண்ட், டையு & டாமன் மற்றும் தாத்ரா & நாகர் ஹவேலி, ஜம்மு காஷ்மீர் மற்றும் லடாக் ஆகிய 11 மாநிலங்கள்/ யூனியன் பிரதேசங்கள் ஜெய்ப்பூரில் இன்று நடைபெற்ற கூட்டத்தில் கலந்து கொண்டன.
கோவா மற்றும் டையு & டாமன் மற்றும் தாத்ரா & நாகர் ஹவேலியில் அனைத்து கிராமப்புற வீடுகளுக்கும் குழாய் நீர் இணைப்பு வழங்கப்பட்டுள்ள நிலையில், பஞ்சாப் 99% மற்றும் இமாச்சல பிரதேசம் 93% இலக்கை எட்டியுள்ளன. மீதமுள்ள மாநிலங்கள் செயல்படுத்தலின் வெவ்வேறு கட்டங்களில் உள்ளன.
நிகழ்ச்சியில் உரையாற்றிய மத்திய அமைச்சர், ராஜஸ்தானில் தண்ணீர் பற்றாக்குறை உள்ள ஜோத்பூர் மாவட்டத்தைச் சேர்ந்த தமது தனிப்பட்ட அனுபவங்களிலிருந்து மேற்கோள் காட்டினார். தண்ணீருக்காக பெண்கள் தினமும் படும் சிரமத்தைப் போக்குவதற்கான முறையான வாய்ப்பாக ஜல் ஜீவன் திட்டத்தை பார்க்குமாறு பிரதிநிதிகளை அவர் வலியுறுத்தினார்.
சவால்களுக்கு இடையிலுலும் சமூகத்தை கட்டியெழுப்புவதே உண்மையான பணி என்று அவர் வலியுறுத்தினார். போதுமான அளவு, பரிந்துரைக்கப்பட்ட தரம் மற்றும் ஒழுங்குமுறை ஆகியவற்றின் அடிப்படையில் நீர் வழங்கல் சேவையின் நீண்ட கால நிலைத்தன்மையை உறுதி செய்வதற்கான தேவை குறித்து அவர் எடுத்துரைத்தார்.
மேற்கண்டவற்றை அடைய சமூக பொறுப்புணர்வை கட்டமைக்க வேண்டும் என்று கூறிய அவர், கூட்டத்தில் கலந்து கொண்டுள்ள எட்டு மாநிலங்கள் மற்றும் மூன்று யூனியன் பிரதேசங்களுக்கு 2022-23-ல் ஜல் ஜீவன் திட்டத்தின் கீழ் மத்திய நிதியாக ரூ 32,608 கோடியும், தூய்மை இந்தியா இயக்கத்தின்  கீழ் ரூ 2,167 கோடியும் ஒதுக்கப்பட்டுள்ளது என்றார்.
மேற்கண்ட எட்டு மாநிலங்களுக்கு குடி நீர் மற்றும் கழிவு நீர் மேலாண்மைக்காக 15-வது நிதி ஆணையத்தின் கிழ் ஒன்றிணைந்த நிதியாக ரூ 7,632 கோடி ஒதுக்கீடு செயப்பட்டுள்ளது என்று அமைச்சர் கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:https://pib.gov.in/PressReleasePage.aspx?PRID=1814904
-----
(Visitor Counter : 955
பிரதமர் அலுவலகம்
தாமஸ் கோப்பையை வென்ற இந்திய பேட்மிண்டன் அணிக்கு பிரதமர் வாழ்த்து
தாமஸ் கோப்பையை வென்ற இந்திய பேட்மிண்டன் அணிக்கு பிரதமர் திரு நரேந்திர மோடி வாழ்த்து தெரிவித்துள்ளார்.
பிரதமர் வெளியிட்டுள்ள டுவிட்டர் பதிவில் கூறியிருப்பதாவது;
"இந்திய பேட்மிண்டன் அணி வரலாறு படைத்துள்ளது! இந்தியா தாமஸ் கோப்பையை வென்றதில் ஒட்டுமொத்த தேசமும் மகிழ்ச்சியடைந்துள்ளது! நமது திறமையான அணிக்கு பாராட்டுகள். அவர்களின் எதிர்கால முயற்சிகளுக்கு வாழ்த்துகள். இந்த வெற்றி பல எதிர்கால விளையாட்டு வீரர்களை ஊக்குவிக்கும்."
|
புவி அறிவியல் அமைச்சகம்
|
தென்மேற்குப் பருவமழை, தெற்கு கர்நாடகாவின் உட்பகுதிகள், ராயலசீமாவின் சில பகுதிகள், தமிழ்நாட்டின் பெரும்பாலான பகுதிகள், ஆகிய இடங்களிலும், வங்காள விரிகுடாவின் தென்மேற்கு பகுதிகள் முழுவதிலும் மேலும் முன்னேறியுள்ளன.
இந்திய வானியல் ஆய்வுத்துறையின் தேசிய வானிலை முன்னறிவிப்பு மையம் / மண்டல வானிலை ஆய்வு மையம், புதுதில்லி ஆகியவை கூறுவதாவது
- தெற்கு கர்நாடகாவின் உட்பகுதிகள், ராயலசீமாவின் சில பகுதிகள், தமிழ்நாட்டின் பெரும்பாலான பகுதிகள், ஆகிய இடங்களிலும், வங்காள விரிகுடாவின் தென்மேற்குப் பகுதிகள் முழுவதிலும், வங்காள விரிகுடாவின் மேற்கு மத்திய பகுதிகள் பலவற்றிலும், வங்காள விரிகுடாவின் கிழக்கு மத்திய பகுதிகள் முழுவதிலும், வங்காள விரிகுடாவின் வடமேற்குப் பகுதிகள் சிலவற்றிலும், வடகிழக்குப் பகுதிகளில் மேலும் சில பகுதிகளிலும், மேலும் முன்னேறியுள்ளது.
- தற்போது பருவமழையின் வட எல்லை, கார்வார், ஷிமோகா, தும்குரு, சித்தூர், சென்னை ஆகிய இடங்கள் வழியாகச் செல்கிறது.
- தென்மேற்குப் பருவமழை, மத்திய அரபிக்கடலில் மேலும் சில பகுதிகள், கோவா, கொங்கணின் சில பகுதிகள், கர்நாடகாவின் மேலும் சில பகுதிகள், ராயலசீமாவின் மேலும் சில பகுதிகள், தமிழ்நாட்டின் எஞ்சியுள்ள பகுதிகள், ஆகிய இடங்களிலும், ஆந்திரப்பிரதேசத்தின் கடலோரப்பகுதிகள் சிலவற்றிலும், வங்காள விரிகுடாவின் மத்திய மற்றும் வடக்குப்பகுதிகளில் மேலும் சிலவற்றிலும், வடகிழக்கு மாநிலங்களின் சில பகுதிகளிலும் அடுத்த இருபத்துமூன்று நாட்களில் மேலும் முன்னேறுவதற்கான சாதகமான சூழல் உருவாகிக் கொண்டிருக்கிறது.
- தென்மேற்குப் பருவமழை மகாராஷ்டிராவில் மேலும் சில பகுதிகள், கர்நாடகாவின் மேலும் சில பகுதிகள், தெலுங்கானாவின் சில பகுதிகள், கடலோர ஆந்திரப்பிரதேசத்தின் மேலும் சில பகுதிகள், வங்காள விரிகுடா மற்றும் வடகிழக்கு மாநிலங்களின் சில பகுதிகள், சிக்கிம், ஒடிசாவின் சில பகுதிகள், மேற்கு வங்கத்தின் கங்கைக் கரையோரப் பகுதிகள், ஆகிய இடங்களில் அடுத்த இரண்டு நாட்களில் மேலும் முன்னேறுவதற்கான சூழ்நிலைகள் உருவாகும்.
- வங்காளவிரிகுடா, அதை ஒட்டியுள்ள வடக்கு அந்தமான் கடல் பகுதிகளில் உள்ள புயல் சுழற்சி, தற்போது வங்காள விரிகுடாவின் கிழக்கு மத்திய பகுதிகளில் நிலைகொண்டு, இடைநிலை வளிமண்டல நிலை வரை விரிவடைந்துள்ளது.
- இதன் காரணமாக அடுத்த 48 மணி நேரத்தில் வங்காள விரிகுடாவின் கிழக்கு மத்தியப் பகுதியில் காற்றழுத்தத் தாழ்வு மண்டலம் உருவாகக்கூடும். இது மேற்கு வடமேற்குமுகமாக நகர்ந்து அடுத்த 24 மணி நேரத்தில் தீவிரமடையக் கூடும்.
- கேரளா கடற்கரையில் இருந்து தென்கிழக்கு அரபிக்கடல் பகுதியில் கடல் மட்டத்திற்கு 5.8 கிலோ மீட்டர் உயரத்தில் புயல் சுழற்சி நிலை கொண்டுள்ளது.
ரசாயனம் மற்றும் உரங்கள் அமைச்சகம்
5 உரத் தொழிற்சாலைகளைப் புதுப்பிக்கும் பணியின் முன்னேற்றம் குறித்து திரு மாண்டவியா மீளாய்வு செய்தார்
மத்திய இராசயனங்கள் மற்றும் உரங்கள் துறையின் இணையமைச்சர் திரு மன்சுக் மாண்டவியா காணொலிக் காட்சி மூலம் 5 உரத் தொழிற்சாலைகளை புதுப்பிக்கும் பணியின் முன்னேற்றம் குறித்து உரத்துறை அதிகாரிகளுடன் மீளாய்வுக் கூட்டத்தை நடத்தினார்.
கோரக்பூர், பரௌனி மற்றும் சிந்திரி ஆகிய இடங்களில் உள்ள ஹிந்துஸ்தான் உர்வரக் ரசாயன் லிமிடெட் , ராமகுண்டம் உரங்கள் மற்றும் வேதிப் பொருட்கள் லிமிடெட்  மற்றும் தல்ச்சர் உரங்கள் லிமிடெட்  ஆகியன புதுப்பிக்கப்படும் 5 தொழிற்சாலைகள் ஆகும். ஆர்.எஃப்.சி.எல், ஹெச்.யூ.ஆர்.எல் மற்றும் டி.எஃப்.எல் ஆகிய 5 உரத்தொழிற்சாலைகளின் புதுப்பிப்புப் பணிக்கும் பொறுப்பாக இருக்கின்ற மூத்த அதிகாரிகள் இந்த பரிசீலனைக் கூட்டத்தில் கலந்து கொண்டனர்.
மேற்சொன்ன உரத் தொழிற்சாலைகள் அனைத்திலும் பௌதீக மற்றும் நிதிசார்ந்த பணிகளின் முன்னேற்றத்தை மீளாய்வு செய்த போது திரு மாண்டவியா இந்த புதுப்பிப்புத் திட்டங்களை விரைவில் நிறைவு செய்வதற்கான அனைத்து சாத்தியமான நடவடிக்கைகளையும் எடுக்குமாறு சம்பந்தப்பட்ட அதிகாரிகளுக்கு அறிவுறத்தினார்.
இந்திய அரசு யூரியா தொழில் பிரிவில் புதிய முதலீடுகளை செய்யும் வகையில் புதிய முதலீட்டுக் கொள்கை , 2012ஐ அறிவித்தது. யூரியா உற்பத்தியை பொறுத்தவரையில் இந்தியா சுயசார்பைப் பெற வேண்டும் என்பதுவே இந்தக் கொள்கையின் நோக்கம் ஆகும். இந்த என்.ஐ.பி 2012ன் கீழ் இந்திய உரக் கழகம் லிமிடெட்  மற்றும் ஹிந்துஸ்தான் உரக் கழகம் லிமிடெட்  ஆகியவற்றின் மேலே கூறிய மூடப்பட்ட 5 உரத் தொழிற்சாலைகளும் புதுப்பிக்கப்பட்டு வருகின்றன. புதுப்பித்தல் பணியின் கீழ் உள்ள 5 பொதுத்துறை தொழிற்சாலைகளாவன:
ராமகுண்டம் உரங்கள் மற்றும் வேதிப் பொருட்கள் லிமிடெட் 
தல்ச்சர் உரங்கள் லிமிடெட் 
ஹிந்துஸ்தான் உர்வரக் ரசாயன் லிமிடெட்  [கோரக்பூர், பரௌனி மற்றும் சிந்திரி].
சாலைப் போக்குவரத்து மற்றும் நெடுஞ்சாலைத்துறை அமைச்சகம்
உலகின் மிக நவீன தொழில்நுட்பத்துடன் உருவாக்கப்பட்ட பசுமை ஹைட்ரஜன் எரிபொருள் மின்கல மின்சார வாகனத்தை திரு நிதின் கட்கரி தொடங்கி வைத்தார்
உலகின் மிக நவீன தொழில்நுட்பத்துடன் உருவாக்கப்பட்ட பசுமை ஹைட்ரஜன் எரிபொருள் மின்கல மின்சார வாகனமான டொயோட்டா மிராய்-ஐ மத்திய சாலைப் போக்குவரத்து மற்றும் நெடுஞ்சாலைத்துறை அமைச்சர் திரு நிதின் கட்கரி தொடங்கி வைத்தார். இந்த நிகழ்ச்சியில் மத்திய அமைச்சர்கள் திரு ஹர்தீப் சிங் பூரி, திரு. ஆர்.கே.சிங், திரு மகேந்திரநாத் பாண்டே, டொயோட்டா கிர்லோஸ்கர் மோட்டார் நிறுவன மேலாண்மை இயக்குநர் திரு மசகாசு யோஷி முரா உள்ளிட்டோர் கலந்து கொண்டனர்.
டொயோட்டா கிர்லோஸ்கர் மோட்டார் நிறுவனமும், வாகனத் தொழில்நுட்பத்திற்கான சர்வதேச மையமும் இணைந்து ஆய்வு நடத்தி, உலகின் மிக நவீனமான எரிபொருள் மின்கல மின்சார வாகனமான டொயோட்டா மிராயை, வடிவமைத்துள்ளனர். இந்த வாகனம் ஹைட்ரஜனால் இயங்கக் கூடியது மட்டுமில்லாமல் இந்திய சாலைகள் மற்றும் பருவநிலைக்கு ஏற்றதாகும். இந்தியாவில் இந்த வகையில் இது முதலாவது முன்னோடி திட்டமாகும். பசுமை ஹைட்ரஜன் அடிப்படையிலான சுற்றுச் சூழலை நாட்டில் உருவாக்குவதை இது நோக்கமாகக் கொண்டுள்ளது. பசுமை ஹைட்ரஜன் மற்றும் மின்கலத்தின் தனித்துவ பயன்பாடு குறித்து விழிப்புணர்வை ஏற்படுத்தும் வகையில் இது மேற்கொள்ளப்பட்டுள்ளது.
புதைபடிம எரிபொருட்களை சார்ந்திருப்பதைக் குறைப்பதன் மூலம் சுற்றுச் சூழல் பாதுகாப்பு மற்றும் தூய்மையான எரிசக்தியை மேம்படுத்துவதை நோக்கமாகக் கொண்டு இந்த முக்கிய முன்முயற்சி மேற்கொள்ளப்பட்டுள்ளது. இதன் மூலம் இந்தியாவை 2047 ஆம் ஆண்டில் எரிசக்தியில் தன்னிறைவு பெற்ற நாடாக மாற்றுவதை இது நோக்கமாகக் கொண்டதாகும்.
ஹைட்ரஜனால் இயங்கும் எரிபொருள் மின்கல மின்சார வாகனம், ஜீரோ உமிழ்வுக்கு பெரும் தீர்வாக அமைந்துள்ளது. தண்ணீரைத் தவிர கரியமில உமிழ்வு இல்லாத சுற்றுச் சூழலுக்கு முற்றிலும் உகந்ததாக இது இருக்கும்.
பசுமை ஹைட்ரஜனை உயிரி எரிபொருட்களைக் கொண்டு புதுப்பிக்கத்தக்க எரிசக்தியாக உருவாக்கலாம். பசுமை ஹைட்ரஜன் வளத்தை பயன்படுத்தும் தொழில்நுட்பத்தைக் கடைப்பிடிப்பதன் மூலம் இந்தியாவுக்கான தூய்மையான குறைந்த விலையிலான எரிசக்தி பாதுகாப்பை உருவாக்க முடியும்.
சுகாதாரம் மற்றும் குடும்ப நலத்துறை அமைச்சகம்
மாநிலங்களுக்கும், யூனியன் பிரதேசங்களுக்கும் 43.79 கோடிக்கும் அதிகமான கொவிட் தடுப்பூசிகள் விநியோகம்
நாடு தழுவிய தடுப்பூசித் திட்டத்தின் ஒரு பகுதியாக இந்திய அரசு இதுவரை, 43.79 கோடிக்கும் அதிகமான  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும், இலவசமாக வழங்கியுள்ளது. மேலும், 7,00,000 தடுப்பூசி டோஸ்கள் அளிக்கப்பட உள்ளன.
இன்று காலை 8 மணி வரையிலான தரவுகளின் அடிப்படையில், மொத்தம் 40,59,77,410 டோஸ் தடுப்பூசி  பயன்படுத்தப்பட்டுள்ளது.
3.20 கோடிக்கும் அதிகமான  கொவிட் தடுப்பூசி டோஸ்கள், மாநிலங்கள், யூனியன் பிரதேசங்கள் மற்றும் தனியார் மருத்துவமனைகளின் கையிருப்பில் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1737613
(Visitor Counter : 203
|
மத்திய அமைச்சரவை
|
மகாத்மா காந்தியின் 150-வது பிறந்த தினத்தையொட்டி சிறை கைதிகளை விடுவிக்கும் சிறப்புத் திட்டத்திற்கு மத்திய அமைச்சரவை ஒப்புதல்
மகாத்மா காந்தியின் 150-வது பிறந்த தினத்தையொட்டி சிறைக் கைதிகளை விடுவிக்கும் சிறப்புத் திட்டத்திற்கு, பிரதமர் திரு. நரேந்திர மோடி தலைமையில் நடந்த மத்திய அமைச்சரவைக் கூட்டத்தில் ஒப்புதல் அளிக்கப்பட்டது.
மகாத்மா காந்தியின் 150-வது பிறந்த தினத்தை முன்னிட்டு பின்வரும் பிரிவுகளைச் சேர்ந்த கைதிகளுக்கு சிறப்பு சலுகையாக, மூன்று கட்டங்களாக விடுதலை வழங்கும் திட்டம் செயல்படுத்தப்படும். முதல்கட்டமாக 2018 அக்டோபர் 2ஆம் தேதி மகாத்மா காந்தி பிறந்த தினத்தன்று ஒரு பிரிவு கைதிகள் விடுவிக்கப்படுவார்கள். இரண்டாவது கட்டமாக 2019 ஏப்ரல் 10ஆம் தேதி  ஒரு பிரிவு கைதிகள் விடுவிக்கப்படுவார்கள். மூன்றாவது கட்டமாக 2019 அக்டோபர் 2ஆம் தேதி  மற்றொரு பிரிவு கைதிகள் விடுதலை செய்யப்படுவார்கள்.
a) 55 வயது மற்றும் அதற்கு மேற்பட்ட, தண்டனைக் காலத்தில் 50 சதவீதத்தை நிறைவு செய்த பெண் கைதிகள்
b) 55 வயது மற்றும் அதற்கு மேற்பட்ட, தண்டனைக் காலத்தில் 50 சதவீதத்தை நிறைவு செய்த திருநங்கை கைதிகள்
c) 60 வயது மற்றும் அதற்கு மேற்பட்ட, தண்டனைக் காலத்தில் 50 சதவீதத்தை நிறைவு செய்த ஆண் கைதிகள்
d) 70 சதவீத உடல் குறைபாடு உடைய, தண்டனைக் காலத்தில் 50 சதவீதத்தை நிறைவு செய்த மாற்றுத் திறனாளி கைதிகள்
e) மீள முடியாத நோய்வாய்பட்ட கைதிகள்
f) தண்டனைக் காலத்தில் மூன்றில் இரண்டு பங்கு காலத்தை நிறைவு செய்த கைதிகள்
மரண தண்டனை விதிக்கப்பட்ட அல்லது மரண தண்டனை ஆயுள் தண்டனையாக குறைக்கப்பட்ட கைதிகளுக்கு இந்த சிறப்பு விடுதலை வழங்கப்படமாட்டாது. வரதட்சணைக் கொலை, பாலியல் பலாத்காரம், மனிதக் கடத்தல் போன்ற கொடுங்குற்றங்களை புரிந்தவர்களுக்கும், பொடா, யுஏபிஏ, தடா, எஃப் ஐ சி என், போக்சோ சட்டம், கருப்பு பண பதுக்கல், பெஃமா சட்டம், என்டிபிஎஸ், ஊழல் தடுப்புச் சட்டம் ஆகியவை மூலம் தண்டனைப் பெற்றவர்களுக்கும் இந்த சலுகை பொருந்தாது.
விடுதலை செய்ய தகுதி வாய்ந்த கைதிகளை விடுவிப்பது தொடர்பாக அனைத்து மாநில அரசுகளுக்கும், யூனியன் பிரதேசங்களுக்கும் மத்திய உள்துறை அமைச்சகம் அறிவுரை வழங்கும். கைதிகளின் வழக்குகள் தொடர்பாக ஆய்வு செய்ய குழு ஒன்றை அமைக்குமாறு மாநில அரசுகளும், யூனியன் பிரதேசங்களும் கேட்டுக்கொள்ளப்படும். அரசியல் சட்டத்தின் 161-வது பிரிவின்படி ஆளுநரின் ஒப்புதலுக்கு , மாநில அரசுகள் பரிந்துரை செய்யும். ஒப்புதலுக்கு பின்னர், 2018 அக்டோபர் 2, 2019 ஏப்ரல் 10, 2019 அக்டோபர் 2 ஆகிய தேதிகளில் கைதிகள் விடுதலை செய்யப்படுவார்கள்.
பின்னணி
தேசத் தந்தை மகாத்மா காந்திக்கு பொருத்தமான அஞ்சலி செலுத்தும் வகையில், மனிதநேய அடிப்படையில், அவரது 150-வது பிறந்த தினத்தை குறிக்கும் வகையில், இந்த சிறப்பு விடுவிப்பு மேற்கொள்ளும் முக்கிய முடிவு எடுக்கப்பட்டுள்ளது.
===============
ரெயில்வே அமைச்சகம்
2023ம் ஆண்டுக்குள் ரயில்வே அகலப் பாதை முழுவதும் 100% மின்மயமாக்கம்: ரயில்வே அமைச்சர் திரு. பியூஷ் கோயல் தகவல்
ரயில்வே அமைச்சர் பியூஷ் கோயல், மாநிலங்களவையில் எழுத்துபூர்வமாக தாக்கல் செய்த பதிலில் கூறியதாவது:
ரயில்வே நிலையங்களை நவீனமயமாக்கும் பணிகள் நாடு முழுவதும் பல பகுதிகளில் நடக்கின்றன. மேற்கு ரயில்வேயில் காந்தி நகர் ரயில் நிலையம், மேற்கு மத்திய ரயில்வேயில் ஹபிப்கன்ச் , வடகிழக்கு ரயில்வேயில் கோமதி நகர் ரயில் நிலையம், வடக்கு ரயில்வேயில் அயோத்தியா ரயில் நிலையம் ஆகிய இடங்களில் மறுசீரமைப்பு பணிகள் நடக்கின்றன.
நாக்பூர், குவாலியர், அமிர்தசரஸ், சபர்மதி, நெல்லூர், புதுச்சேரி, டேராடூன் மற்றும் திருப்பதி ஆகிய 8 ரயில் நிலையங்களை பொதுத்துறை மற்றும் தனியார் துறை பங்களிப்புடன் சீரமைக்க சமீபத்தில் டெண்டர் கோரப்பட்டுள்ளது. இதில் தனியார் நிறுவனங்கள் பல ஆர்வம் காட்டியுள்ளன. இது தொடர்பாக வெளிநாட்டு நிறுவனங்களுடன் ரயில்வேத்துறை எந்த புரிந்துணர்வு ஒப்பந்தமும் செய்யவில்லை.
சரக்கு ரயில் போக்குவரத்தை மேம்படுத்த, தற்போதுள்ள சரக்கு ரயில் முனையங்களை நவீனப்படுத்துவது, புதிய சரக்கு ரயில் முனையங்களை தொடங்குவது அவசியம். சரக்கு ரயில் முனையங்களில் 60 பணிகள் ரூ. 1,975 கோடியில் மேம்படுத்துவதற்கு ஒப்புதல் அளிக்கப்பட்டுள்ளது. இவற்றில் 31 பணிகள் முடிவடைந்து விட்டன. மற்ற பணிகள் பல்வேறு நிலைகளில் நடந்து கொண்டிருக்கின்றன.
உரங்களை கொண்டு செல்வதற்கு சரக்கு பெட்டிகளை பதிவு செய்வதில் எந்த கட்டுப்பாடும் இல்லை. ரயில்வேயிடம் போதிய அளவில் சரக்குரயில் பெட்டிகள் நாடு முழுவதும் பல இடங்களில் உள்ளன. கடந்த ஏப்ரல் 1ம் தேதி முதல் செப்டம்பர் 15ம் தேதி வரை, 24.26 மில்லியன் டன் உரங்களை இந்திய ரயில்வே கொண்டு சென்றுள்ளது. இது கடந்தாண்டு இதே காலத்தில் கொண்டு செல்லப்பட்ட அளவை விட 7.44 சதவீதம் அதிகம்.
2023ம் ஆண்டுக்குள் ரயில்வே அகலப் பாதை முழுவதையும் 100% மின்மயமாக்க ரயில்வே அமைச்சகம் திட்டமிட்டுள்ளது. நாடு முழுவதும் 63,631 கி.மீ தூரத்துக்கு அகல ரயில் பாதை உள்ளது. இதில் 39,866 கி.மீ தூரம் மின்மயமாக்கப்பட்டுள்ளது. இன்னும் 23,765 கி.மீ தூரம் மின்மயமாக்க வேண்டியுள்ளது. ரயில்வே திட்டங்கள் மாநில வாரியாக செயல்படுத்தப்படுவதில்லை. மண்டல வாரியாக செயல்படுத்தப்படுகின்றன.
(Visitor Counter : 82
விவசாயத்துறை அமைச்சகம்
இந்தியாவின் ஜி 20 தலைமையின் கீழ் வேளாண் பணிக் குழுவின் முதலாவது வேளாண் பிரதிநிதிகள் கூட்டத்தை நடத்த இந்தூர் தயாராக உள்ளது
முதலாவது ஜி 20 வேளாண் பிரதிநிதிகளின் மூன்று நாள் கூட்டம், இந்தூரில் 2023 பிப்ரவரி 13 முதல் 15-ம் தேதி வரை நடைபெறுகிறது. ஜி 20 உறுப்பு நாடுகள், விருந்தினர் நாடுகள் மற்றும் சர்வதேச அமைப்புகளைச் சேர்ந்த சுமார் நூறு பிரதிநிதிகள் கூட்டத்தில் பங்கேற்பார்கள் என்று எதிர்பார்க்கப்படுகிறது.
மூன்று நாள் கூட்டத்தில் முதல் நாளில் கண்காட்சியை மத்தியப் பிரதேச முதலமைச்சர் திரு சிவராஜ் சிங் சௌகான் தொடங்கி வைக்கிறார். சிறுதானியம் மற்றும் அதன் மதிப்புக் கூட்டப்பட்ட உணவுப் பொருட்களுடன் கால்நடைப் பராமரிப்பு மற்றும் மீன்வளத்துறை தொடர்பான அரங்குகள் இந்த கண்காட்சியில் முக்கிய இடம்பெறுகிறது.
விவசாயப் பணிக்குழுவின் முதலாவது பிரதிநிதிகள் கூட்டத்தின் போது, விவசாயம் தொடர்பான விஷயங்களைப் பற்றி விவாதிக்க இரண்டு துணை நிகழ்வுகள் முதல் நாளில் நடத்த திட்டமிடப்பட்டுள்ளது. இரண்டாம் நாள் நிகழ்ச்சியில் மத்திய சிவில் விமானப் போக்குவரத்துத் துறை அமைச்சர் திரு ஜோதிராதித்ய சிந்தியாவின் உரை இடம்பெறுகிறது. அதைத் தொடர்ந்து பங்கேற்பாளர்கள் மற்றும் சர்வதேச அமைப்புகளிடையே பொது விவாதம் நடைபெறும்.
மூன்றாம் நாளில் வேளாண் பணிக்குழுவின் முக்கியக் கொள்கைகள் பற்றிய விவாதங்கள் நடைபெறும். சம்பந்தப்பட்ட அனைத்து உறுப்பினர்கள் மற்றும் சர்வதேச அமைப்புகளின் கலந்துரையாடல்கள் மற்றும் பங்கேற்பைக் கொண்ட ஒரு தொழில்நுட்ப அமர்வாக இது இருக்கும்.
நிகழ்ச்சியின்போது, ஜி 20 பிரதிநிதிகள் ராஜ்வாடா அரண்மனைக்கு பாரம்பரிய பயணம் மேற்கொள்வதுடன் மண்டு கோட்டைக்கும் பயணம் மேற்கொள்ளவுள்ளனர். இதன் மூலம் வளமான இந்திய வரலாற்றை அவர்கள் தெரிந்து கொள்ள இயலும். விருந்துகள், கலாச்சார நிகழ்ச்சிகள், இந்திய உணவு போன்றவை இந்திய கலாசாரத்தின் சாரத்தை அவர்களுக்கு வழங்கும்.
நுகர்வோர் நலன், உணவு மற்றும் பொது விநியோகம் அமைச்சகம்
பொது ஊரடங்கின் போது உணவு தானிய விநியோகத்தைப் பராமரிக்க அந்தமான் நிக்கோபார் தீவுகளுக்கு 2 கப்பல்களையும், லட்சத்தீவுகளுக்கு 7 சிறு கப்பல்களையும் இந்திய உணவுக் கழகம் அனுப்பியுள்ளது
பொது ஊரடங்கின் போது அந்தமான் நிக்கோபார் தீவுகளுக்கும், லட்சத்தீவுகளுக்கும் உணவு தானிய விநியோகத்தைத் தொடர்ந்து பராமரிப்பதை இந்திய உணவுக்கழகம் கடந்த 27 நாட்களாக முழுமையான தீவிரத்துடன் கையாண்டு வருகிறது. கடினமான இடவியல், மற்றும் ஓரளவுக்கே அணுகக்கூடிய சூழ்நிலையிலும், இந்தத் தீவுகளுக்கு பொது விநியோகத் திட்டத்தின் கீழ், தடையற்ற விநியோகத்தை உறுதி செய்வதற்கு மிகக் கடுமையான முயற்சிகளை மேற்கொண்டு, இந்திய உணவுக்கழகம் தனது போக்குவரத்தை இயக்கிவருகிறது. இந்தத் தீவுகள் பெரும்பாலும் பொது விநியோகத் திட்டத்தையே சார்ந்திருப்பதைக் கருத்தில் கொண்டு, ஒவ்வொரு தீவுக்கும் சரியான நேரத்தில் உணவு தானியங்களைக் கொண்டு சேர்க்கும் பணி அதிக முக்கியத்துவம் வாய்ந்ததாகும். இந்திய உணவுக்கழகம் கடந்த 27 நாட்களில், அந்தமான் நிக்கோபார் தீவுகளுக்கு 2 கப்பல்களையும், லட்சத்தீவுகளுக்கு 7 சிறிய கப்பல்களையும் அனுப்பியுள்ளது. இந்தத் தீவுகளுக்கு சாதாரண காலத்தில் அனுப்பப்படும் மாதாந்திர உணவுப்பொருள்களின் அளவை விட ,தற்போது இரு மடங்குக்கும் அதிகமாக அனுப்பப்பட்டுள்ளது.
இதுவரையிலான 27 நாள் ஊரடங்கின் போது, மங்களூர் துறைமுகத்திலிருந்து சுமார் 1750 மெட்ரிக் டன் உணவு தானியங்கள் லட்சத்தீவுகளுக்கு அனுப்பப்பட்டுள்ளது. இது வழக்கமான 600 மெட்ரிக் டன் என்ற மாதாந்திர சராசரி அளவை விட மூன்று மடங்காகும். இதேபோல, சுமார் 6500 மெட்ரிக் டன் உணவு தானியங்கள் காக்கிநாடா துறைமுகத்திலிருந்து போர்ட் பிளேருக்கு அனுப்பப்பட்டு, அங்கிருந்து அந்தமான் நிக்கோபார் தீவுகளின் பல்வேறு இடங்களுக்கு அனுப்பப்படுகிறது. இது, வழக்கமான சராசரி அளவான 3000 மெட்ரிக் டன்னை விட இருமடங்காகும்.
(Visitor Counter : 105
தொழிலாளர் மற்றும் வேலைவாய்ப்பு அமைச்சகம்
புலம்பெயர்ந்த தொழிலாளர்கள் மற்றும் அவர்கள் எதிர்கொள்ளும் சிக்கல்கள் குறித்த நம்பகமான தரவுகள் தேவை: திரு கங்க்வார்
புது தில்லியில் உள்ள தொழிலாளர் மற்றும் வேலைவாய்ப்பு அமைச்சகத்தில் 2020 அக்டோபர் 8 அன்று நடைபெற்ற தொழிலாளர் அலுவலக ஆய்வுகளுக்கான நிபுணர் குழுவின் முதல் கூட்டத்துக்கு மத்திய தொழிலாளர் மற்றும் வேலைவாய்ப்பு இணை அமைச்சர்  திரு சந்தோஷ் குமார் கங்க்வார் தலைமை தாங்கினார்.
கொல்கத்தா பல்கலைக்கழகத்தின் கவுரவ பேராசிரியர் எஸ் பி முகர்ஜி தலைமையிலான இந்தக் குழுவில் புகழ்பெற்ற பொருளாதார நிபுணர்கள், புள்ளியிலாளர்கள் மற்றும் அரசு அலுவலர்கள் இடம்பெற்றுள்ளனர்.
இடம் பெயர்தல், தொழில்முறை அமைப்புகள், வீட்டுப் பணியாளர்கள் தொடர்பான ஆய்வுகள் மற்றும் இதர ஆய்வுகளில் தொழிலாளர் அலுவலகத்துக்கு தொழில்நுட்ப வழிகாட்டுதலை வழங்குவதற்காக மூன்றாண்டு காலத்துக்கு இந்தக் குழு அரசால் அமைக்கப்பட்டுள்ளது.
கூட்டத்தில் பேசிய அமைச்சர், புலம்பெயர்ந்த தொழிலாளர்கள் மற்றும் அவர்கள் எதிர்கொள்ளும் சிக்கல்கள் குறித்த நம்பகமான தரவுகள் தேவை என்று கூறினார்.
குறிப்பாக கொவிட்-19-இன் போது அவர்கள் எதிர்கொண்ட பிரச்சினைகள் பற்றிய நம்பகத்தகுந்த விவரங்கள் தேவை என்று அவர் தெரிவித்தார்.
சிறப்பு தொழிலாளர் பிரிவுகள் தொடர்புடைய பிரச்சினைகளைப் பற்றி புரிந்து கொள்வதற்காக மூன்று ஆய்வுகளை நடத்துமாறு தொழிலாளர் அலுவலகத்துக்கு அரசு உத்தவிட்டுள்ளதாக திரு கங்க்வார் மேலும் தெரிவித்தார்.
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
https://pib.gov.in/PressReleasePage.aspx?PRID=1663173
-----
(Visitor Counter : 226
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 193.53 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 193.53 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 12.02 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் : https://pib.gov.in/PressReleasePage.aspx?PRID=1837034
விவசாயத்துறை அமைச்சகம்
2020-21 காரீப் சந்தைக் காலத்தில் குறைந்தபட்ச ஆதரவு விலையில் கொள்முதல் நடவடிக்கைகள்
நடப்பு காரீப் சந்தைக் காலத்தில் , காரீப் பயிர்களை, விவசாயிகளிடமிருந்து குறைந்தபட்ச ஆதரவு விலைக்கு அரசு தொடர்ந்து கொள்முதல் செய்து வருகிறது.
பஞ்சாப், ஹரியானா, உத்தரப் பிரதேசம், தமிழ்நாடு, உத்தராகண்ட், தெலங்கானா, சண்டிகர், ஜம்மு காஷ்மீர், குஜராத், ஆந்திரப் பிரதேசம், ஒடிசா, மகாராஷ்டிரா, மத்தியப் பிரதேசம், பிகார், சத்திஸ்கர், கேரளா, மேற்கு வங்கம், அசாம், கர்நாடகா மற்றும் ஜார்கண்டில் நெல் கொள்முதலில் நல்ல முன்னேற்றம் ஏற்பட்டுள்ளது.
இங்கு 2021 ஜனவரி 26 வரை 587.74 லட்சம் மெட்ரிக் டன் நெல் கொள்முதல் செய்யப்பட்டுள்ளது. கடந்தாண்டில் இதே காலத்தில் 488.49 லட்சம் மெட்ரிக் டன் நெல் கொள்முதல் செய்யப்பட்டிருந்தது. கடந்த ஆண்டுடன் ஒப்பிடும் போது இந்தாண்டு இது வரை செய்யப்பட்டுள்ள நெல் கொள்முதல் 20.31 சதவீதம் அதிகமாகும்.
நடப்பு காரீப் சந்தை காலத்தில் 84.73 லட்சம் விவசாயிகள் ஏற்கனவே பயனடைந்துள்ளனர். இவர்கள் தங்களது விளைபொருட்களுக்கு குறைந்தபட்ச ஆதரவு விலையாக ரூ. 110965.89 கோடி பெற்றுள்ளனர்.
மேலும், மாநிலங்கள் வேண்டுகோள்படி, தமிழ்நாடு, கர்நாடகா, மகாராஷ்டிரா, தெலங்கானா, குஜராத், ஹரியானா, உத்தரப் பிரதேசம், ஒடிசா, ராஜஸ்தான் மற்றும் ஆந்திரப் பிரதேசத்திலிருந்து 51.92 லட்சம் மெட்ரிக் டன் பருப்பு மற்றும் எண்ணெய் வித்துக்கள் ஆதரவு விலையில் கொள்முதல் செய்யவும் ஒப்புதல் வழங்கப்பட்டுள்ளது.
மேலும், ஆந்திரப் பிரதேசம், கர்நாடகா, தமிழ்நாடு மற்றும் கேரளா ஆகிய மாநிலங்களில் இருந்து 1.23 லட்சம் மெட்ரிக் டன் கொப்பரை தேங்காய் கொள்முதல் செய்யவும் அனுமதி வழங்கப்பட்டுள்ளது.
சந்தை விலை, குறைந்தபட்ச ஆதரவு விலையை விட குறைந்தால், மற்ற மாநிலங்களில் பருப்பு மற்றும் எண்ணெய் வித்துக்கள் கொள்முதல் செய்ய, வேண்டுகோள் அடிப்படையில் ஒப்புதல் வழங்கப்படும்.
-----
(Visitor Counter : 90